G'n keer aan onverskillige motoriste | Nuus24
LAASTE OPGEDATEER: 2013-06-20, 03:45
Artikels gelees: 861
G'n keer aan onverskillige motoriste
24 July 2012, 14:07
- Daniel Cloete
Ek bly op 'n hoek waar daar 'n drierigting-stopteken is. Dit is absoluut verstommend hoe motorbestuurders hierdie stopteken totaal ignoreer. Ek maak 'n punt daarvan om by elke stopteken te stop en by verskeie geleenthede het ander bestuurders byna van agter in my vasgery. Sommige word so kwaad omdat ek stop en wys dan middelvinger of sommer die hele vuis of maak gebare om my te wys hoe hulle my gaan foeter of steek my sommer verby op die stopteken. Dit is ongelukkig so dat ons in wetteloosheid verval het. Ek vertel myself dikwels dat as Jacob Humphreys maar net by die spooroorgang die padteken gehoorsaam het, het daardie 10 kinders dalk nog geleef. As die taxibestuurder net die padreels wou gehoorsaam, sou daar nie vandag 17 lyke uitgeken moes word nie... en so kan 'n mens aangaan. Niemand stop by hierdie stopteken voor my deur nie. Nie die taxibestuurder nie, ook nie die gewone bestuurder nie, nie eens die wetstoepassers nie en hier was al baie ongelukke. Ek wil dus 'n beroep op alle padgebruikers doen en by julle pleit: Kom ons gehoorsaam die padreëls en spaar so lewens. Kom ons raak weer trots daarop om onsself wetsgehoorsame burgers te noem en kom ons weerhou onsself om in dieselfde wetteloosheid te verval waaraan ons leiers so dikwels skuldig maak.